Der er konstateret blot 12 nye tilfælde af coronasmitte i Nordjylland det seneste døgn. Det viser det daglige overblik fra Statens Serum Institut. Faktisk er der i syv af de 11 kommuner i Region Nordjylland ikke fundet et eneste nyt tilfælde af covid-19. Det gør sig gældende i Morsø, Brønderslev, Frederikshavn, Vesthimmerland, Læsø, Rebild og Hjørring kommuner. De 12 smittetilfælde fordeler sig således i Thisted Kommune med 2 nye smittetilfælde, Mariagerfjord Kommune og Jammerbugt Kommune med hver et enkelt tilfælde samt Aalborg Kommune med sølle 8 nye smittetilfælde. Samtidig er antallet af indlagte i Nordjylland nede på 21 personer. Det er en lille stigning siden onsdag, men stadig helt nede på niveau med midten af december da anden bølge af coronavirus begyndte at give voldsomme stigninger i antallet af indlagte. Flotte nordjyske vaccinetal Samtidig med at både smitteudbredelsen og antallet af indlagte giver anledning til forsigtig optimisme, bliver der fortsat vaccineret på livet løs. Indtil videre er 8,6 procent af nordjyderne vaccineret med enten en eller de fulde to doser. En marginalt større andel end Region Sjælland der er nummer to på listen over regioner, der er kommet længst med at vaccinere.
Der er konstateret blot 12 nye smittetilfælde det seneste døgn.